Kumba Iron Ore afleggings 'n klap in die gesig - Solidariteit WêreldSolidariteit Wêreld
Tuis › Mediaverklarings › Kumba Iron Ore afleggings 'n klap in die gesig
Kumba Iron Ore afleggings 'n klap in die gesig
Vrydag | 05 Maart | 2021
Solidariteit het vandag Kumba Iron Ore se afleggingskennisgewing, wat 1 620 personeellede raak en 'n voorgestelde 653 werksverliese tot gevolg kan hê, ten sterkste veroordeel. Dit volg nadat Kumba sy finansiële resultate bekendgemaak het wat reusegroei in omset en wins vir 2020 toon.
"Dit is onbillik en bloot gevoelloos vir Kumba om werkers te straf en dit te midde van 'n pandemie en uitmuntende finansiële prestasie met verhoogde omset, winste en verklaarde dividende. Die rasionaal wat Kumba aanvoer, het net gewoon geen gronde nie," verduidelik Riaan Visser, adjunkhoofsekretaris vir mynbou, landbou en chemies by Solidariteit.
Solidariteit voer aan dat werknemers eintlik beloon moet word vir die uitstekende prestasie ondanks ongelooflike moeilike omstandighede, maar nou word hulle gestraf.
"Ons lede moes regdeur hierdie krisis werk. Hul families is reeds deur afleggings geraak en hulle sukkel reeds om kos op die tafel te hê. Ons verstaan dat daar bedrywe is wat tans ontsettend swaarkry, maar dit maak dit net soveel erger wanneer 'n mynreus soos Kumba ná 'n uitstekende finansiële jaar ook werknemers wil aflê," stel Visser. "Met werkloosheid wat tans op die hoogste vlak in Suid-Afrika se geskiedenis is, kan 'n onderneming sulke optrede geensins regverdig nie. Ons sal dit nie duld nie," sluit Visser af.
Solidariteit maan Kumba om die afleggingsproses te herevalueer en doen 'n beroep op Kumba om verdere werksverliese in die bedryf te stop.